CELEX: 32021D1279
Language: sk
Date: 2021-07-28 00:00:00
Title: Vykonávacie rozhodnutie Komisie (EÚ) 2021/1279 z 28. júla 2021 o predĺžení sprísneného dohľadu nad Gréckom [oznámené pod číslom C(2021) 5605] (Iba grécke znenie je autentické)

3.8.2021   
               
               
                  SK
               
               
                  Úradný vestník Európskej únie
               
               
                  L 280/2
               
            
         VYKONÁVACIE ROZHODNUTIE KOMISIE (EÚ) 2021/1279
         z 28. júla 2021
         o predĺžení sprísneného dohľadu nad Gréckom
         
            
               [oznámené pod číslom C(2021) 5605]
            
         
         (Iba grécke znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia (1), a najmä na jeho článok 2 ods. 1,
         keďže:
         
                     (1)
                  
                  
                     Po tom, ako sa 20. augusta 2018 skončilo poskytovanie finančnej pomoci z Európskeho mechanizmu pre stabilitu, vykonávacím rozhodnutím Komisie (EÚ) 2018/1192 (2) sa od 21. augusta 2018 aktivoval sprísnený dohľad nad Gréckom na obdobie šiestich mesiacov. Sprísnený dohľad sa následne päťkrát predĺžil (3), a to zakaždým o ďalších šesť mesiacov, pričom posledné predĺženie trvá od 21. februára 2021.
                  
               
                     (2)
                  
                  
                     Grécko prijalo od roku 2010 značný objem finančnej pomoci, v dôsledku čoho celkové nesplatené záväzky Grécka voči členským štátom eurozóny, Európskemu nástroju finančnej stability a Európskemu mechanizmu pre stabilitu predstavujú sumu 242 152 mil. EUR. Grécko prijalo finančnú podporu od svojich európskych partnerov za zvýhodnených podmienok, pričom v roku 2012 boli prijaté osobitné opatrenia na dosiahnutie udržateľnejšieho dlhu a v roku 2017 takéto opatrenia opäť prijal Európsky mechanizmus pre stabilitu. Euroskupina 22. júna 2018 politicky odsúhlasila vykonávanie dodatočných opatrení, ktorých cieľom je zabezpečiť udržateľnosť dlhu. Na niektorých z týchto opatrení, medzi ktoré patrí aj prevod súm Grécku, ktoré sa rovnajú hodnote príjmov, ktoré národné centrálne banky eurozóny získali z gréckych štátnych dlhopisov, ktoré majú v držbe na základe dohody o čistých finančných aktívach a programu pre trhy s cennými papiermi, sa možno v rámci Euroskupiny dohodnúť dvakrát ročne, pokiaľ zo správy o sprísnenom dohľade vyplýva, že Grécko si plní svoje politické záväzky po skončení programu. Bolo uvoľnených prvých päť tranží politicky podmienených dlhových opatrení, a to vždy v nadväznosti na dohodu Euroskupiny v apríli 2019, decembri 2019, júni 2020, novembri 2020 a júni 2021.
                  
               
                     (3)
                  
                  
                     Grécko sa v rámci Euroskupiny zaviazalo, že bude pokračovať vo všetkých kľúčových reformách prijatých ako súčasť programu na podporu stability v rámci Európskeho mechanizmu pre stabilitu („program“), dokončí ich a zabezpečí plnenie cieľov dôležitých reforiem prijatých v rámci tohto programu, ako aj v rámci programov, ktoré mu predchádzali. Grécko sa takisto zaviazalo, že vykoná osobitné opatrenia v oblastiach fiškálnych a fiškálno-štrukturálnych politík, sociálneho zabezpečenia, finančnej stability, trhu práce a trhov s výrobkami, privatizácie a verejnej správy. Tieto osobitné opatrenia, ktoré sú stanovené v prílohe k vyhláseniu Euroskupiny z 22. júna 2018, prispejú k riešeniu nadmerných makroekonomických nerovnováh v Grécku, ako aj k riešeniu zdrojov alebo potenciálnych zdrojov hospodárskych ťažkostí.
                  
               
                     (4)
                  
                  
                     Komisia 2. júna 2021 uverejnila hĺbkové preskúmanie týkajúce sa Grécka na rok 2021 (4). Komisia dospela k záveru, že v Grécku naďalej existujú nadmerné makroekonomické nerovnováhy. Tieto nerovnováhy súviseli s vysokou zadlženosťou verejnej správy, vysokým podielom nesplácaných úverov a neúplnou obnovou vonkajšej rovnováhy v kontexte stále vysokej – aj keď klesajúcej – nezamestnanosti a nízkeho potenciálneho rastu. Z analýzy vyplýva, že tieto zraniteľné miesta pretrvávajú. Treba poznamenať, že kontext posúdenia zraniteľnosti v tohtoročnom hĺbkovom preskúmaní týkajúcom sa Grécka je výrazne odlišný než v minulom roku. Vývoj pandémie COVID-19, sila oživenia a možné štrukturálne dôsledky krízy sú takisto naďalej spojené s vysokou neistotou, v dôsledku čoho je pri posudzovaní potrebná opatrnosť. Vo všeobecnosti sa politické opatrenia v uplynulom roku zameriavali na zmiernenie vplyvu otrasu spôsobeného ochorením COVID-19 a uľahčenie obnovy. V dôsledku toho sa zvýšila zadlženosť, ale v strednodobom horizonte by to malo podporiť úpravu. Verejný dlh sa v roku 2020 výrazne zvýšil a očakáva sa, že začne klesať až od roku 2022. Verejný dlh je väčšinou v držbe veriteľov z oficiálneho sektora a je financovaný pri nízkych úrokových mierach s dlhými splatnosťami, čo spolu s veľkou hotovostnou rezervou chráni Grécko pred krátkodobými výkyvmi. Deficit bežného účtu sa v poslednom čase zvýšil a predpokladá sa, že zostane vysoký, čo je z veľkej časti spôsobené vplyvom krízy COVID-19 na rozsiahly sektor cestovného ruchu. Stále vysoký podiel nesplácaných úverov v bankovom sektore zaznamenal výrazný klesajúci trend, najmä v dôsledku predaja úverov podporovaných systémom ochrany aktív „Hercules“. Existuje však riziko, že sa začnú opäť hromadiť nové nesplácané úvery, keď sa postupne zrušia politiky na ochranu dlžníkov pred otrasom spôsobeným ochorením COVID-19. Zároveň pretrváva a rastie prepojenie medzi bankami a štátom, pričom vyhliadky na ziskovosť bánk sú stále slabé. Snahy o posilnenie vyhliadok rastu sú brzdené v dôsledku vyčerpaného kapitálu, starnutia populácie a vysťahovalectva kvalifikovanej pracovnej sily. Pri pohľade do budúcnosti predstavuje plán obnovy a odolnosti Grécka príležitosť na riešenie nerovnováh a investičných a reformných potrieb.
                  
               
                     (5)
                  
                  
                     EÚ a jej členské štáty prijali od začiatku pandémie bezprecedentné opatrenia na ochranu životov a živobytia. Grécko reagovalo na pandémiu COVID-19 tak, že v rámci koordinovaného prístupu Únie pokračovalo v prijímaní opatrení na zvýšenie kapacity svojho systému zdravotnej starostlivosti a rozšírilo súbor fiškálnych opatrení a opatrení v oblasti likvidity na pomoc tým osobám a podnikom, ktoré boli obzvlášť zasiahnuté. EÚ podporila úsilie jednotlivých členských štátov pri riešení zdravotnej krízy a pri zmierňovaní dôsledkov hospodárskeho otrasu. Uvoľnila zo svojho rozpočtu prostriedky na boj proti vírusu, aktivovala všeobecnú únikovú doložku v rámci Paktu stability a rastu, naplno využila flexibilitu pravidiel štátnej pomoci a vytvorila nové nástroje podpory vrátane investičných iniciatív v reakcii na koronavírus (CRII a CRII+) a nástroja SURE (nový nástroj dočasnej podpory na zmiernenie rizík nezamestnanosti v núdzovej situácii). Grécko dostalo v rámci nástroja SURE 5,2 mld. EUR. Okrem toho Grécko využíva aj osobitný Celoeurópsky záručný fond Európskej investičnej banky, ktorý mobilizuje podporu pre podniky v celej EÚ, pričom mu bolo schválené projektové financovanie vo výške 1,8 mld. EUR. Tieto opatrenia sú doplnené ďalšími opatreniami, ktoré prijala Európska centrálna banka, Európsky mechanizmus pre stabilitu a Európska investičná banka.
                  
               
                     (6)
                  
                  
                     Komisia 2. júna 2021 uverejnila svoje desiate posúdenie v rámci sprísneného dohľadu nad Gréckom (5). Dospelo sa v ňom k záveru, že Grécko napriek náročným okolnostiam spôsobeným pandémiou prijalo opatrenia potrebné na splnenie očakávaných osobitných záväzkov. Orgány dokázali uskutočniť viacero zásadných reforiem, a to aj v oblastiach, ktoré budú kľúčové z hľadiska zvládania dlhodobých následkov súčasnej hospodárskej krízy a posilnenia kapacity verejnej správy s cieľom úspešne uskutočniť plán obnovy a odolnosti.
                  
               
                     (7)
                  
                  
                     EÚ zriadila 23. decembra 2020 Nástroj obnovy, ktorý poskytuje 750 mld. EUR na riešenie nepriaznivých hospodárskych dôsledkov krízy COVID-19 a na podporu obnovy. Nástroj sa má vykonávať najmä prostredníctvom Mechanizmu na podporu obnovy a odolnosti vo výške 672,5 mld. EUR (ďalej len „mechanizmus“). Európsky semester pre koordináciu politík na roky 2020 – 2021 bol dočasne upravený tak, aby umožnil spustenie nástroja. Grécko je oprávnené dostať v rokoch 2021 – 2026 prostredníctvom tohto nástroja granty až do výšky 17,8 mld. EUR a úvery až do výšky 12,7 mld. EUR.
                  
               
                     (8)
                  
                  
                     Grécko 27. apríla 2021 predložilo svoj plán obnovy a odolnosti (ďalej len „plán“). Komisia podľa článku 19 nariadenia o Mechanizme na podporu obnovy a odolnosti posúdila (6) relevantnosť, efektívnosť, účinnosť a koherentnosť plánu obnovy a odolnosti. Na základe návrhu (7), ktorý Komisia predložila 17. júna 2021, Rada 13. júla 2021 schválila kladné posúdenie plánu (8). Rada sa predovšetkým domnievala, že plán prispieva k účinnému riešeniu významnej podskupiny hospodárskych a sociálnych výziev identifikovaných v odporúčaniach pre danú krajinu vrátane ich fiškálnych aspektov, ako aj v odporúčaniach vydaných v rámci postupu pri makroekonomickej nerovnováhe. Reformy zahrnuté do gréckeho plánu obnovy a odolnosti vychádzajú z veľmi veľkého reformného úsilia vyvíjaného v rámci programov makroekonomických úprav a dopĺňajú reformy monitorované v rámci sprísneného dohľadu.
                  
               
                     (9)
                  
                  
                     Rada na základe hĺbkového preskúmania Komisie z roku 2021 a na základe posúdenia Komisie preskúmala program stability na rok 2021. Vzhľadom na súčasný stále mimoriadne vysoký stupeň neistoty zostalo usmernenie v oblasti fiškálnej politiky prevažne kvalitatívne. Odporúčalo sa v ňom (9), aby Grécko v roku 2022 využilo Mechanizmus na podporu obnovy a odolnosti na financovanie dodatočných investícií na podporu obnovy a aby zároveň uskutočňovalo obozretnú fiškálnu politiku a zachovalo investície financované z vnútroštátnych zdrojov. Keď to hospodárske podmienky umožnia, Grécko by malo uskutočňovať fiškálnu politiku zameranú na dosiahnutie obozretných strednodobých fiškálnych pozícií a zabezpečenie fiškálnej udržateľnosti v strednodobom horizonte. Zároveň by sa mali zvýšiť investície s cieľom posilniť rastový potenciál. Rada takisto vyzvala orgány, aby venovali osobitnú pozornosť zloženiu verejných financií.
                  
               
                     (10)
                  
                  
                     Od začiatku pandémie si Grécko udržiavalo prítomnosť na trhoch s dlhopismi a pokračovalo vo vykonávaní svojho plánu financovania, ktorý bol v roku 2020 v plnej miere vykonaný. Konkrétne sa v marci 2021 získala suma 2,5 mld. EUR prostredníctvom emisie 30-ročného štátneho dlhopisu, ktorý bol prvým 30-ročným gréckym štátnym dlhopisom emitovaným od roku 2007. Grécko okrem toho v marci 2021 predčasne splatilo časť úverov od Medzinárodného menového fondu, čo pomáha znížiť devízové riziko a prispieva k zlepšeniu dôvery vo finančné trhy. Rating Grécka sa v roku 2021 aj napriek pandémii naďalej zlepšoval, vďaka čomu sa rozdiel v porovnaní s investičným stupňom ďalej znižoval. Súčasné priaznivé podmienky financovania sú podporované opatreniami v oblasti likvidity dohodnutými na európskej úrovni vrátane núdzového pandemického programu nákupu aktív, ktorý vytvorila Európska centrálna banka. Na základe analýzy udržateľnosti dlhovej služby uvedenej v 10. správe o sprísnenom dohľade sa očakáva, že hrubé potreby financovania štátu zostanú v krátkodobom horizonte zvýšené, a to najmä v dôsledku vysokého primárneho deficitu predpokladaného na rok 2021 a vykonávania úverového nástroja uvedeného v pláne obnovy a odolnosti v rokoch 2021 – 2022, hoci v druhom prípade je potreba dodatočného financovania pokrytá predpokladaným vyplatením úveru z Mechanizmu na podporu obnovy a odolnosti. V ďalších rokoch sa očakáva, že potreby financovania budú mierne a do roku 2030 zostanú pod úrovňou 15 % HDP.
                  
               
                     (11)
                  
                  
                     Grécky bankový sektor sa od ukončenia programu Európskeho mechanizmu pre stabilitu stabilizoval a stal sa odolnejším voči otrasom, stále však existujú riziká zdedené z minulosti a závažné základné nedostatky, ktoré sa ešte zhoršili vzhľadom na veľmi negatívny vplyv pandémie koronavírusu. Banky si udržiavajú primeranú likviditu, pričom využívajú podmienky akomodačnej menovej politiky. Stále vysoký podiel nesplácaných úverov v bankovom sektore zaznamenal výrazný klesajúci trend a v decembri 2020 dosiahol 30,1 %, čo je pokles zo 40,6 % v decembri 2019 (10), a to najmä v dôsledku predaja úverov podporovaných systémom ochrany aktív „Hercules“, ktorého platnosť bola nedávno predĺžená. Pretrvávajú však riziká horšieho než očakávaného vývoja, ktoré by sa mohli naplniť po zrušení programov štátnej podpory. Schopnosť splácať dlhy zostáva v prípade domácností aj nefinančných korporácií nízka, pričom nedostatočne rozvinutý kapitálový trh obmedzuje prístup podnikov k nedlhovému financovaniu. Podľa prvých náznakov platobného správania po skončení platnosti moratórií sa zdá, že nepriaznivý vplyv na kvalitu aktív môže byť vo všeobecnosti v súlade s pôvodnými očakávaniami bánk alebo so spodnými hodnotami súčasných prognóz centrálnej banky Grécka (Bank of Greece). Kapitálová pozícia bankového systému ako celku je vo všeobecnosti primeraná, ale ziskovosť zostáva nízka, pričom prepojenie medzi bankami a štátom sa počas pandémie posilnilo. Orgány takisto napredujú v kľúčových reformách finančného sektora, najmä pokiaľ ide o nový zákon o platobnej neschopnosti, ktorý nadobudol účinnosť v júni 2021. Narušenia súdnych konaní súvisiace s pandémiou však naďalej sťažujú proces vymáhania dlhov a vykonávanie ďalších reforiem vo finančnom sektore, ktorých cieľom je zlepšiť existujúce nástroje na riešenie problému nesplácaných úverov, ale procesy sa postupne obnovujú. Dosah týchto reforiem bude závisieť od včasnosti a účinnosti ich vykonávania.
                  
               
                     (12)
                  
                  
                     Grécke orgány naďalej napredujú v štrukturálnych reformách, ktoré sú dôležité z hľadiska riešenia základných príčin hospodárskych ťažkostí Grécka (11), ako aj zlepšenia rastového potenciálu, čo by zase prispelo k zníženiu vysokej miery zadlženosti. Okrem uvedenej reformy právnych predpisov týkajúcich sa platobnej neschopnosti vláda pokračovala v práci na modernizácii právnych predpisov týkajúcich sa trhu práce, odborného vzdelávania a prípravy a univerzitného vzdelávania. Ďalej dosahovala konzistentný pokrok v oblasti reforiem udeľovania licencií na investície a reforiem verejnej správy, posilnila kapacitu daňovej správy, zreformovala trh s elektrickou energiou a pokročila v niekoľkých hlavných privatizačných projektoch a reformách správy a riadenia štátnom vlastnených podnikov. Napriek tomu zostáva značný priestor na ďalší pokrok v oblasti inštitucionálnych a štrukturálnych reforiem vrátane reforiem regulačného, správneho a súdneho rámca. Očakáva sa, že vykonávanie reforiem a investícií uvedených v gréckom pláne obnovy a odolnosti bude v tejto súvislosti kľúčovou príležitosťou.
                  
               
                     (13)
                  
                  
                     Komisia dospela vzhľadom na uvedené skutočnosti k záveru, že podmienky odôvodňujúce zavedenie sprísneného dohľadu podľa článku 2 nariadenia č. 472/2013 sú stále zachované. Grécko naďalej čelí predovšetkým rizikám ohrozujúcim jeho finančnú stabilitu, a ak sa tieto riziká naplnia, mohli by mať nepriaznivé účinky presahovania na ostatné členské štáty eurozóny. Ak by sa účinky presahovania vyskytli, mohli by sa prejaviť nepriamo tým, že by ovplyvnili dôveru investorov a v dôsledku toho aj náklady bánk a štátov na refinancovanie v ostatných členských štátoch eurozóny.
                  
               
                     (14)
                  
                  
                     Zo strednodobého hľadiska preto Grécko musí pokračovať v prijímaní opatrení na riešenie zdrojov alebo potenciálnych zdrojov ťažkostí a vo vykonávaní štrukturálnych reforiem na podporu spoľahlivého a udržateľného oživenia hospodárstva. Patrí k nim vážny a dlhotrvajúci pokles počas krízy; objem dlhového zaťaženia Grécka; zraniteľné miesta vo finančnom sektore; pretrvávajúce relatívne silné prepojenia medzi finančným sektorom a gréckymi verejnými financiami, a to aj prostredníctvom vlastníctva štátu; riziko šírenia závažných tlakov v ktoromkoľvek z týchto odvetví do iných členských štátov, ako aj riziko expozície členských štátov eurozóny voči gréckemu štátnemu dlhu.
                  
               
                     (15)
                  
                  
                     S cieľom vyriešiť zostávajúce riziká a monitorovať plnenie súvisiacich záväzkov sa javí ako potrebné a vhodné predĺžiť sprísnený dohľad nad Gréckom podľa článku 2 ods. 1 nariadenia (EÚ) č. 472/2013.
                  
               
                     (16)
                  
                  
                     V liste zaslanom 10. júna 2021 dostalo Grécko príležitosť vyjadriť svoje stanoviská k posúdeniu Komisie. Vo svojej odpovedi zo 17. júna 2021 Grécko vo všeobecnosti súhlasilo s posúdením Komisie týkajúcim sa hospodárskych výziev, ktorým čelí, čo tvorí základ pre predĺženie sprísneného dohľadu.
                  
               
                     (17)
                  
                  
                     Grécko bude naďalej využívať technickú podporu poskytovanú v rámci Nástroja technickej podpory, ktorý bude členské štáty podporovať najmä pri príprave a vykonávaní ich plánov obnovy a odolnosti.
                  
               
                     (18)
                  
                  
                     Pri vykonávaní sprísneného dohľadu má Komisia v úmysle úzko spolupracovať s Európskym mechanizmom pre stabilitu v rámci jeho systému včasného varovania,
                  
               PRIJALA TOTO ROZHODNUTIE:
         
            Článok 1
            Obdobie sprísneného dohľadu nad Gréckom podľa článku 2 ods. 1 nariadenia (EÚ) č. 472/2013, ktoré sa aktivovalo vykonávacím rozhodnutím Komisie (EÚ) 2018/1192, sa predlžuje o obdobie ďalších šiestich mesiacov so začiatkom 21. augusta 2021.
         
         
            Článok 2
            Toto rozhodnutie je určené Helénskej republike.
         
         
            V Bruseli 28. júla 2021
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 140, 27.5.2013, s. 1.
         
            (2)  Vykonávacie rozhodnutie Komisie (EÚ) 2018/1192 z 11. júla 2018 o aktivácii sprísneného dohľadu pre Grécko (Ú. v. EÚ L 211, 22.8.2018, s. 1).
         
            (3)  Vykonávacie rozhodnutie Komisie (EÚ) 2019/338 (Ú. v. EÚ L 60, 28.2.2019, s. 17); vykonávacie rozhodnutie Komisie (EÚ) 2019/1287 (Ú. v. EÚ L 202, 31.7.2019, s. 110); vykonávacie rozhodnutie Komisie (EÚ) 2020/280 (Ú. v. EÚ L 59, 28.2.2020, s. 9); vykonávacie rozhodnutie Komisie (EÚ) 2020/5086 (Ú. v. EÚ L 248, 31.7.2020, s. 20) a vykonávacie rozhodnutie Komisie (EÚ) 2021/271 (Ú. v. EÚ L 61, 22.2.2021, s. 3).
         
            (4)  Oznámenie Komisie o koordinácii hospodárskych politík v roku 2021: prekonanie pandémie COVID-19, podpora obnovy a modernizácia nášho hospodárstva, COM(2021) 500. Hĺbkové preskúmanie týkajúce sa Grécka, COM(2021) 403.
         
            (5)  Európska komisia: Správa o sprísnenom dohľade – Grécko, jún 2021, COM(2021) 528.
         
            (6)  Posúdenie plánu obnovy a odolnosti Grécka zo strany Komisie, SWD(2021) 155.
         
            (7)  COM(2021) 328 final.
         
            (8)  Vykonávacie rozhodnutie Rady z 13. júla 2021 o schválení posúdenia plánu obnovy a odolnosti Grécka.
         
            (9)  Odporúčanie Rady z 13. júna 2021, ktorým sa predkladá stanovisko Rady k programu stability Grécka na rok 2021.
         
            (10)  Zdroj: Bank of Greece, merané na individuálnej úrovni.
         
            (11)  Pozri napr. Európska komisia: Správa o sprísnenom dohľade – Grécko, jún 2021, COM(2021) 528 a vykonávacie rozhodnutie Rady z 13. júla 2021 o schválení posúdenia plánu obnovy a odolnosti Grécka a sprievodné posúdenie Komisie SWD(2021) 155.